Windenergie

Windenergie is 'n vorm van kinetiese energie in die wind. Die tekort aan brandstof mag in die toekoms nuwe belangstelling wek vir die kommersiële gebruik van seilskepe, maar die ware belang van windenergie lê in die ontwikkeling van stilstaande masjinerie om dit in elektrisiteit om te sit. Die meganiese apparate om energie van die wind te verkry, word windmeulens genoem, alhoewel die anglisistiese term aerogenerator ook soms gebruik word. Die instrument wat gebruik word om windsnelheid te meet, word 'n anemometer genoem.

Die belangrikste deel van windenergie lê in die windturbine se ontwerp en werking. Wanneer wind teen die lemme waai, draai hulle stadig maar met groot krag. Die rotor stuur die beweging na ’n ratkas toe, wat maak dat dit baie vinniger draai – van omtrent 15 keer per minuut tot meer as 1 000 keer per minuut. Hierdie vinnige draai laat ’n generator werk wat elektrisiteit maak met behulp van magnete. Die elektrisiteit gaan dan deur ’n masjien wat die krag sterker maak sodat dit oor lang afstande deur die land se kragnetwerk gestuur kan word

 Windmeulens 
Windmeulens is waarskynlik vir die eerste maal in die 7de eeu n.C. in Persië (hedendaagse Iran) gebruik om graan te maal of water te pomp. Sedert die 13de eeu het dit kenmerkend van die Europese landskap geword.

Daar word dikwels aan Nederland gedink as die land met die windmeulens, en tereg ook, aangesien daar teen die einde van die 18de eeu omtrent 20 000 windmeulens in Nederland in gebruik was. Die meeste hiervan is gebruik om water uit die laagliggende gebiede te pomp, om sodoende waardevolle grond van die see te herwin. Deesdae maak baie meer lande van windenergie gebruik, en volgens beraming was daar in 1975 reeds 150 000 klein windturbines in die VSA in gebruik.

 Sien ook 
 Energie
 Hernieubare energie
 Windkrag
 Windkragaanleg
 Windplaas

Kategorie:Energie